
Klaszterezettség vizsgálata geoszociális hálózatokon

Komplex rendszerek egy reprezentatív példája, az egyénekből vagy csoportokból és a közöttük levő kapcsolatokból alkotott struktúra, az úgynevezett szociális hálózat. A közösségi portálok (Twitter, Facebook...stb) népszerűsödésével lehetőségünk nyílik valós, a felhasználók alkotta hálózatok tanulmányozására.
Ebben a dolgozatban egy ilyen hálózat vizsgálatával foglalkozunk. A gráfunk egy úgynevezett geoszociális hálózat, ahol a felhasználókhoz földrajzi koordinátákat tudunk rendelni. Az adatokat a Twitter rendszer nyilvános API (application programing interface) segítségével gyűjtöttük. Így 2454623 felhasználó között azonosítottunk 3351813 kapcsolatot, ahol a kapcsolatot a kölcsönös említések jelentették.
Munkánk során főleg arra a kérdésre kerestük a választ, hogy a hálózat klaszterezettsége hogyan függ a felhasználók távolságától, illetve a köztük levő kapcsolatok erősségétől. Az adatok többféle szűrésével különböző részhálózatokat és az ezekből generált véletlen hálózatokat vizsgáltuk, kitérve a legnagyobb összefüggő részhálózat elemzésére is. Az így kapott adatokra számoltunk a szakirodalomban gyakran használt gráftulajdonságokat. Ezeket úgy választottuk meg, hogy a hálózat egészére jellemző statisztikus paraméterekkel jellemezzék a vizsgált hálózatokat.
A dolgozatban megmértük azt a távolságot, ahol a legösszetettebb a hálózat, illetve beláttuk azt az elméletet, hogy a gyenge kapcsolatok fontos szerepet játszanak a társadalmunk összetettségében.



